Daerah Sebuyau

**Daerah Sebuyau** ialah sebuah daerah di negeri Sarawak Bumi Kenyalang, Malaysia. Daerah ini adalah sebahagian daripada Bahagian Samarahan yang merangkumi Samarahan, Simunjan, Sebuyau, Sadong Jaya dan Asajaya. Pekan pentadbiran bagi daerah ini ialah Pekan Sebuyau. Sebuyau dahulu merupakan daerah kecil yang terletak dalam pentadbiran Daerah Simunjan. 

## Etimologi
Daerah Sebuyau mendapat namanya daripada perkataan "buyo" yang berasal dari  Bahasa Melanau jika diterjemahkan secara harfiah bermaksud "ketam". Pada ketika dahulu, terdapat banyak hidupan ketam di kawasan Sebuyau.

## Sejarah
Sebelum diangkat sebagai daerah penuh, Daerah Sebuyau hanya merupakan sebuah daerah kecil yang terletak di bawah nauangan Daerah Simunjan, salah sebuah daerah yang membentuk Bahagian Samarahan. Pada tahun 2021, Daerah Sebuyau dibentuk bersama-sama dengan empat daerah lain iaitu Daerah Siburan, Daerah Gedong, Daerah Pantu dan Daerah Pantu sebagai daerah baharu bagi melicinkan pentadbiran negeri Sarawak. Keputusan ini diumumkan oleh Abang Johari Abang Openg selaku Ketua Menteri Sarawak semasa Majlis Pelancaran Gedong. 

Usaha meningkatkan status daerah kecil kepada daerah penuh bagi Sebuyau oleh kerajaan negeri dilihat sebagai satu langkah  yang wajar dan bijak menurut Julaihi Narawi, selaku Menteri Muda Pembangunan Infrastruktur dan Pelabuhan Sarawak merangkap Ahli Dewan Undangan Negeri Sarawak bagi kawasan Sebuyau. Menurutnya, dengan mengangkat Sebuyau sebagai daerah penuh, pelaksanaan perkhidmatan kerajaan dan projek pembangunan daerah dapat dipercepat.

## Geografi
Daerah Sebuyau terletak di kawasan persisiran pantai. Hampir semua pekan di bawah seliaan Daerah Kecil Sebuyau terletak di kawasan persisiran. Ia bersempadan dengan Daerah Kecil Lingga di tenggara, Isu dan Pantu di selatan, Daerah Simunjan di barat daya dan Asajaya dan Sebangan di barat. Daerah ini juga berhadapan dengan Laut China Selatan di utaranya. Daerah Sebuyau memiliki keluasan sebanyak lebih kurang 625.07 kilometer persegi. Antara ciri-ciri pandang barat fizikal yang terdapat di sini ialah Batang Lupar, Batang Sadong serta Sungai Sebuyau.

## Demografi
Berdasarkan, bancian Malaysia 2010 jumlah penduduk di Daerah Sebuyau ialah seramai 14,275 orang. Kebanyakannya Penduduk di Daerah Sebuyau beretnik Melayu, dengan jumlah 8,489 orang, kemudian diikuti dengan etnik Iban (5,164 orang), Cina (381 orang), Bumiputera Lain (69 orang), Bidayuh (62 orang), Melanau	(44 orang) dan paling sedikit ialah penduduk beretnik India lima orang.

## Pentadbiran
Daerah Sebuyau secara keseluruhannya ditadbirkan oleh Pejabat Daerah Sebuyau. Antara pekan penting dalam pentadbiran kawasan ini ialah Pekan Sebuyau, Sebangan serta Tebelu. Ia juga dipecahkan kepada 78 buah kampung yang dimana setiap kampung mempunyai seorang ketua kaum (ketua kampung, kapitan Cina, tuai rumah). Antara kampung yang dibawah Daerah Sebuyau ialah Kampung Plaie Atas, Kampung Plaie Baroh, Kampung Raba, Kampung Selangking, Kampung Lunying, Kampung Sagu, Kampung Arus Melayu, Kampung Seruyuk, Kampung Tungkah Dayak, Kampung Tungkah Melayu, Kampung Bulan, Kampung Bulan Baru, Sungai Rama, Kampung Nap, Bajong Tengah, Bajong Hulu, Entanggor, Stika, Bajong, Bajong Hilir dan lain-lain lagi. Daerah Sebuyau dipimpin oleh seorang Pegawai Tadbir Sarawak (SAO); pemegang jawatan terkini ialah Ajis Ahmad.

## Kemudahan

Daerah Sebuyau mempunyai kemudahan awam berbagai. Ia memiliki sebuah sekolah menengah, Sekolah Menengah Kebangsaan Sebuyau, 16 buah sekolah rendah dan dua buah sekolah jenis kebangsaan. Kemudahan jalan raya sangatlah baik di Sebuyau, ia menghubungkan seluruh bandar utama di Sarawak. Perkhidmatan feri terletak di Kampung Teriso.

## Rujukan


## Lihat juga
* Pekan Sebuyau

## Pautan luar
* Pentadbiran Bahagian Samarahan. Dicapai pada 11 Januari 2021.